<classify> MAJAJI na watumishi wa Mahakama Kuu ya Tanzania, wametakiwa kufanya kazi kwa uadilifu ili kumaliza kazi hiyo kwa heshima, kwani watakaokiuka maadili hayo watachukuliwa hatua.Akizungumza katika hafla ya kuwaaga majaji watano jana jijini Dar es Salaam, Jaji Kiongozi Dk Eliezer Feleshi alisema kuwa lengo la kufanya hafla hiyo ni kuwakumbusha majaji na wafanyakazi waliopo kufanya kazi kwa uadilifu. Majaji waliostaafu ni Fredrica Mgaya na Crecencia Makuru kutoka Mahakama Kuu Divisheni ya Ardhi, Aisha Nyerere wa Mahakama Kuu Divisheni ya Kazi, Rose Teemba na Salima Chikoyo kutoka Kituo cha Usuluhishi.Dk Feleshi alisema kila mwananchi awe anaangalia kitambulisho cha kila mtumishi na kwamba watakaowabaini kukiuka maadili wawataje kwa majina ili wachukuliwe hatua. Mahakama itaendelea kujiimarisha na kujenga utaratibu wa kuwatumia majaji waliostaafu kwa ajili ya kuwashauri kuhusu mambo mbalimbali na tutaendelea kutumia utaratibu huu kama sehemu ya maboresho ya mahakama, alisema Dk Feleshi.Alifafanua kuwa katika hotuba 17 zilizosomwa zimeonesha namna majaji hao walifanya kazi kwa uweledi na maadili pamoja na kuwaasa majaji waliobaki ambao bado wanatumika ili kuongeza bidii na ujuzi. Zipo shughuli ambazo zilikuwa zinafanywa na majaji hawa ikiwemo masuala ya mirathi, kufanya kazi Mahakama ya Rufani na mahakama Kuu na pia walishiriki katika mafunzo ya majaji wapya yaliyofanyika Lushoto, alisisitiza.Kwa upande wake, Rais wa Chama cha Wanasheria Tanganyika TLS, Fatma Karume alisema ni faraja kuona majaji wote waliostaafu utumishi wa mahakama ni wanawake na kuongeza kuwa hatua hiyo inaonesha kuwa nchi imefika mbali kwenye mambo ya sheria na kwamba wanawake wanakubalika katika masuala ya utoaji haki.Hivyo tunawashukuru sana kwa kutoa huduma ya sheria hapa nchini na tunaona kwamba mitazamo ya mahakama imebadilika kwa sababu nilivyoanza mimi kuja mahakamani kulikuwa na wanaume wengi lakini katika miaka hii 30 kuna mabadiliko makubwa, alisema Karume .  <topic>: KITAIFA 